- ROMANOS
- ←
- 9
- →

9
Israelcunapaj Pablo llaquicushan
1 Jesucristuman yäracurmi Israel-masëcunapaj rasunta willashayqui. Manami llullacöchu. Espíritu Santu tantiyachimaptinmi musyä rasun cajta niycashäta. 2 Fiyupa llaquicuyllawanmi shongöpis nanaycan. 3 Israel-masë captinmi nogaga fiyupa munä Jesucristuman yäracur salbacunanta. Asta munämi paycuna salbacunan-raycu Jesucristuman mana yäracoj runano quiquë castigasha caytapis. 4 Paycunaga Israel castami. Paycunatami wamran cananpaj Tayta Diosninchi wamrachacuran. Munayniyoj cashantapis Tayta Diosninchi musyachiran. Paycunawan conträtucunata ruraran. Laynincunata entregaran. Imano adurananpäpis yachachiran. Tayta Diosninchi aunishantapis paycunami chasquiran. 5 Paycunaga Abrahampita, Isaacpita y Jacobpitami miraran. Paycuna castapitami Jesucristupis yuriran. ¡Payga llapanpaj munayniyoj Diosninchïmi caycan! ¡Payga imaycamapis alabasha caycullächun! Amén.* Éxo. 4.22
Acrashan cajcunallata Tayta Diosninchi salbashan
6 Tayta Diosninchi aunishancuna manami yangallapächu caran. Manami llapanchu Israel castapita mirajcunaga Tayta Dios acrashan runacuna caycan. 7 Chaynöpis manami llapanchu Abrahampita mirar aywajcuna rasunpa Abrahampa wamran caycan. Tayta Diosninchi niran: «Aunishätaga wamrayqui Isaacpita miraj cajchömi cumlishaj.»* Gén. 21.12 8 Chayno nir tantiyachimanchi pipis chay casta caynillanpa Tayta Diospa wamran mana cashanta. Chaypa ruquenga Tayta Diosninchi aunishan wamrapita mirajcunallami Abrahampita rasunpa mirar aywajcunaga caycan. 9 Chaynöpis Isaac yurinanpämi Tayta Diosninchi Abrahamta aunir cayno niran: «Watan cananno wichan yapay cutimuptë warmiqui Saraga wawayojnami caycangapaj.»* Gén. 18.10, 14
10 Manami chayllachu. Isaacpapis warmin Rebecacho wamrancuna millish yuriran. 11-12 Manaraj paycuna yuriptinmi Rebecata Tayta Diosninchi niran: «Mayur cajmi canga shullcanpa munaynincho.»* Gén. 25.23 Chay nishannöllami manaraj yuriptin Jacobta Tayta Diosninchi acraran. Chaymi allita o mana allita rurashanpita acrananpa ruquin quiquin Tayta Diosninchi acraran munashan cajta. 13 Chaypitami Tayta Diosninchïpa palabranchöpis cayno niycan: «Esaüta acranäpa ruquinmi Jacobta acrashcä.»* Mal. 1.2–3
14 Chayno rurarga ¿Tayta Diosninchi llutantachuraj ruraran? ¡Manami! 15 Moisestapis Tayta Diosninchi cayno nirmi tantiyachiran: «Nogaga cuyapayta munashä cajtami cuyapä. Yanapayta munashä cajtapis yanapämi.»* Éxo. 33.19 16 Chayno Tayta Dios acran manami quiquin runa munashanpitachu o rurashanpitachu, chaypa ruquenga Tayta Dios cuyapashan cajtami. 17 Tayta Diosninchïpa palabranchöpis Egiptupa mandajnin faraonpaj cayno niycan: «Gamtaga mandaj canayquipaj churashcä noga munayniyoj cashäta gamcho musyachinäpämi. Chaynöpana intërucho musyanga noga pï cashätapis.»* Éxo. 9.16 18 Chaynömi Tayta Diosninchëga waquin runacunata cuyapan y waquin runacunapatanami shongunta chucruyächin payta mana wiyacunanpaj.
19 Chayno niptë gamcuna capas nimanquipaj: «Chayno caycarga ¿imanirtaj runacuna juchayoj cashanta Tayta Dios niycan? ¿Piraj Tayta Dios camacächishantaga jucnöman ticrachinman?» 20 Gamga ¿pitaj canqui Tayta Diosninchi imata rurashantapis o mana rurashantapis ninayquipaj? Allpa mancapis rurajninta manami ninmanchu: «¿Imanirtaj chaynöga ruramarayqui?» nir.* Isa. 29.16; 45.9 21 Allpa manca ruräga munashantami ruran mitupita. Chay mitullapitami juc mancata ruran cuyayllapäta imapis captin charircunanpaj y juctana waran-waran manijananpaj.* Jer. 18.4–6 22 Tayta Diosninchïpis chaynömi ruran. Tayta Diosga waquin runacunata distinaran castigashanta ricacunanpaj. Y waquin runacunatana distinaran munayniyoj cashanta ricachinanpaj. Ichanga Tayta Diosninchi pasinsacurmi awantasha mana allita rurar castïguman aywananpaj caycaj runacunata. 23 Chaynöpis pay fiyupa alli cashantami musyachiyta munaran. Chayno munarmi cuyapämashpanchi camarisha caran ñaupancho goyänanchïpaj. 24 Chay camarishan cajcunaga noganchïmi caycanchi. Tayta Diosninchïmi acramashcanchi waquinninchïta Israel runacunapita y waquinninchïtana mana Israel runacunapitapis. 25 Chaymi mana Israelcunapaj rimar profëta Oseas isquirbishanchöpis Tayta Diosninchi cayno niycan:
«Mana marcä cajtami ‹acrashä marca› nishaj.
Mana cuyashä cajtami ‹cuyashä› nishaj.»* Ose. 2.23
26 «Ñaupata ‹Gamcunaga manami acrashä runacunachu canqui› nishushayqui partichömi
Dios nishunquipaj: ‹Gamcuna canqui cawaj Tayta Diospa wamrancunami› nirna.»* Ose. 1.10
27 Israel runacunapänami ichanga Isaías cayno niran:
«Lamar cantuncho agushnöraj Israel runacuna aypalla captinpis
wallcajllatami Tayta Dios salbanga.
28 Chayno carmi manapis aycällatana Tayta Diosninchëga llapan runacunata jusganga.»* Isa. 10.22–23
29 Isaías mastapis caynömi niran:
«Munayniyoj Tayta Dios,
noganchïta juc ishcayllatapis cawaycajta mana cachaycamashaga
canan öra caycashwan caran
Sodomawan Gomorra quëdashannömi.»* Isa. 1.9
Israelcuna Jesucristuman mana yäracushan
30 ¿Imatanataj nishayquipis? Mana Israel runacunaga Tayta Dios alli ricananta manami ashiranchu. Chaypis Jesucristuman yäracuyninpami Tayta Diosninchëga salbasha. 31 Israelcunami ichanga Tayta Diosninchi alli ricananpaj laycunata cumliyta munarpis mana camäpacuranchu. 32 ¿Imanir? Paycunaga manami Jesucristuman yäracurchu Tayta Dios alli ricananta munaran. Chaypa ruquenga layta cumlirmi alli ricasha cayta munaran. Chaynöpami tunichicoj rumino caycaj Jesucristuman mana yäracur tuniran. 33 Chaypämi Tayta Diosninchïpa palabranchöpis cayno isquirbiraycan:
«Sionmanmi juc rumita churaj-aywä.
Chaymanmi achcaj runacuna tacaconga, tunenga.
Payman yäracoj cäga manami manacajllapäga yäracongachu.»* Isa. 28.16

- ROMANOS
- ←
- 9
- →

*9:5 Éxo. 4.22

*9:7 Gén. 21.12

*9:9 Gén. 18.10, 14

*9:11-12 Gén. 25.23

*9:13 Mal. 1.2–3

*9:15 Éxo. 33.19

*9:17 Éxo. 9.16

*9:20 Isa. 29.16; 45.9

*9:21 Jer. 18.4–6

*9:25 Ose. 2.23

*9:26 Ose. 1.10

*9:28 Isa. 10.22–23

*9:29 Isa. 1.9

*9:33 Isa. 28.16

© 2011 WBT