- APOCALIPSIS
- ←
- 8
- →

8
Röllucho ganchis caj lagaraycaj sërata Cashni uysha jorgushan
1 Röllucho ganchis caj lagaraycaj sërata Cashni uysha jorguriptinmi syëlucho media örano chunyacäcuran.
2 Chaypita ricarä Tayta Diospa ñaupancho ganchis anjilcuna ichirpaycajta. Paycunaga cada-ünun trompëtata chasquiran.
3 Chaypita juc anjilga altar cajman chayaran goripita rurasha insinsu rupachicunan aptasha. Chaychömi achca insinsuta chasquiran rupachinanpaj.* Éxo. 30.1, 3 Chaytami churaran Tayta Diospa ñaupancho caycaj gori altarman. Rupachiptin goshtaywan tallushami caycaran Tayta Diosman yäracojcuna mañacushancunapis.* Sal. 141.2; Apoc. 5.8 4 Anjil goshtachiptin yäracojcuna mañacushanga insinsupa goshtayninwan Tayta Diosman chayaran.
5 Insinsu rupachicunanman chay anjil wiñaran altarcho caycaj shanshata. Chay shanshata cay pachaman jitaramuptin* Lev. 16.12; Eze. 10.2 achicyaypa achicyar illguran. Räyupis junruruypa junrururan. Timlurpis fiyupa caran.* Éxo. 19.16; Apoc. 11.19; 16.18
Chuscu anjilcuna trompëtata tucamushan
6 Trompëtata chasquej ganchis anjilcunami tucananpaj camaricuran.
7 Rimir caj anjil trompëtata tucaptin yawarwan nina tallusha runtu tamya* Éxo. 9.23–25; Eze. 38.22 cay pachaman tamyamuran. Chaura cay pachacho cajtaga pullanpita mastami ruparan yöracunatawan guewatapis.
8 Ishcay caj anjilna trompëtata tucamuptin lamarman jatuncaray jirca rataycar tunimuran. Chaymi lamarga pullanpita mas yawarman ticraran.* Éxo. 7.17–21 9 Chaura pullanpita masmi lamarcho cajcuna wañuran. Pullanpita masmi büquicunapis ushacaran.
10 Quimsa caj anjil trompëtata tucamuptin jatuncaray ratataycaj goyllar shicwamuran.* Isa. 14.12 Mayucunamanga pullan masman chayaran. Yacu pashtajcunamanpis pullan masmanmi chayaran. 11 Goyllarpa jutenga caran Ashgaj. Chaymi cay pachacho waquin yacu ashgaj ricacuran.* Jer. 9.15; 23.15 Ashgaj yacuta upur achcaj runacunami wañuran.
12 Chuscu caj anjil trompëtata tucamuptin intipis quillapis gueshyaran. Waquin goyllarcunapis mana achicyarannachu. Chaymi intipis, quillapis goyllarcunapis pullanpita mas mana achicyarannachu.* Éxo. 10.21–23; Isa. 13.10; Eze. 32.7; Joel 2.10, 31; 3.15 Junajpa y chacaypapis manana sumaj achicyarannachu.
13 Chaypitanami ricarä juc anca altupa tumaycashancho cayno nimojta: «Ay, ay, ay cay pachacho cajcuna imanöraj canga guepa caj quimsan anjilcuna chararaycashan trompëtata tucamuptin.»

- APOCALIPSIS
- ←
- 8
- →

*8:3 Éxo. 30.1, 3

*8:3 Sal. 141.2; Apoc. 5.8

*8:5 Lev. 16.12; Eze. 10.2

*8:5 Éxo. 19.16; Apoc. 11.19; 16.18

*8:7 Éxo. 9.23–25; Eze. 38.22

*8:8 Éxo. 7.17–21

*8:10 Isa. 14.12

*8:11 Jer. 9.15; 23.15

*8:12 Éxo. 10.21–23; Isa. 13.10; Eze. 32.7; Joel 2.10, 31; 3.15

© 2011 WBT