- APOCALIPSIS
- ←
- 4
- →

4
Tayta Diosta syëlucho alabashan
1 Chaypitanami ricarä syëlu puncu quicharaycajta. Chaychöpis rimir wiyashänölla yapay wiyarä trompëta wagamojtano. Cayno nimaran: «Cayman wichämuy. Cananmi ricachishayqui ima päsananpaj cajtapis.»
2 Jinan öra Espíritu Santu ricachimaran mandajpa jamacunan sillun syëlucho caycajta. Chay sillunchönami juc jamaraycaran. 3 Jamaraycäga achic-achicyaycaran. Jaspe rumino, cornalina ruminörämi cuyayllapaj achicyaycachaycaran. Sillun jananpana chutaraycaran esmeralda ruminöraj achic-achicyaycaj turmanya.* Eze. 1.26–28; 10.1 4 Chay mandajpa jamacunan silluntanami tumaparaycaran ishcay chunca chuscu (24) silluncuna. Chay silluncunamannami yuraj röpasha mayur runacuna jamaycuran. Chay mayur runacunaga gori corönan jatishami caycaran. 5 Chay mandaj jamacunan sillunpitami llojshimuran achicyaypa achicyar illguy. Räyupis junruruypa junrurur wiyacämuran.* Éxo. 19.16; Apoc. 8.5; 11.19; 16.18 Chay sillunpa ñaupanchömi ganchis candilërucuna rataycaran.* Eze. 1.13 Chaycunaga caran Tayta Diospa ganchis espirituncunami.* Zac. 4.2; Apoc. 1.4 6 Sillun ñaupanpana intërupa lamar yacu-niraj bidryuno achicyaraycaran.
Chaynöpis chay sillunta tumaparaycaran chuscoj anjil-nirajcuna. Paycunapaga intëru cuerpuncho ñawincuna caran.* Eze. 1.22 7 Ichanga chuscun caran juc-niraj juc-niraj: jucmi caran liyun-niraj; jucmi caran töru-niraj; jucpa cäranmi runapa-niraj caran; jucmi caran päriycaj anca-niraj.* Eze. 1.5–10; 10.14 8 Chuscunpis sojta älayoj-camami caran. Intëru cuerpunchömi ñawincunapis caran.* Eze. 1.18; 10.12 Chay anjil-nirajcunaga chacaypa junajpapis nircaycaran:
«Santo, Santo, Santumi
munayniyoj Tayta Diosga.* Isa. 6.2–3
Payga unaypita-pacha cawaj,
cananpis caycaj y
shamunanpaj caycajmi.»
9 Sillunnincho jamaraycaj imaycamapis cawaj Tayta Diosta chaynömi anjil-nirajcuna rispitar alabaycaran. 10 Chay örami ishcay chunca chuscu (24) mayur runacunapis gongurpaycur aduraycan imaycamapis cawaj Tayta Diosta. Chaymi corönancunata jorgurcur Tayta Diospa ñaupanman churaycur aduraran:
11 «Tayta Dios, gamllami llapanpäpis munayniyoj canqui.
Llapan imatapis gammi camashcanqui.
Cawayta gam goshayquipitami llapanpis cawaycan.
Chaymi llapanpis rispitar gamta alabashunqui.»

- APOCALIPSIS
- ←
- 4
- →

*4:3 Eze. 1.26–28; 10.1

*4:5 Éxo. 19.16; Apoc. 8.5; 11.19; 16.18

*4:5 Eze. 1.13

*4:5 Zac. 4.2; Apoc. 1.4

*4:6 Eze. 1.22

*4:7 Eze. 1.5–10; 10.14

*4:8 Eze. 1.18; 10.12

*4:8 Isa. 6.2–3

© 2011 WBT