- SAN MATEO
- ←
- 12
- →

12
Säbadu jamay junajcho Jesuspa disïpuluncuna rïguta pallashan
(Mar. 2.23–28; Luc. 6.1–5)
1 Chaypita säbadu jamay junajcho Jesús disïpuluncunawan päsarcaycaran rïgu chacrapa. Chaymi disïpuluncunaga yarganar rïguta pallarcur uchuran.* Deut. 23.25 2 Chayta ricarmi fariseucunaga Jesusta niran: «Disïpuluyquicunaga rurarcaycan säbadu jamay junajcho mana rurananchïpaj cajtami.»
3 Chaura Jesús niran: «¿Manachu Tayta Diospa palabrancho liguishcanqui unay ray David yan'guincunawan yargashpan imata rurashantapis? 4 Tayta Diosta rispitana wasiman yaycur Tayta Diospaj churashan tantata micuran.* 1Sam. 21.1–6 Chay tantata David ni yan'guincunapis micunanga manami camacaranchu. Chay tantataga cüracunallami micoj.* Lev. 24.9 5 ¿Manachu Moisés isquirbishan laycunatapis liguishcanqui? Säbadu jamay junajcunachöpis cüracuna Templucho arun. Mana jamarpis manami juchatachu ruraycan.* Núm. 28.9–10 6 Nogaga Tayta Diospa wasinpita mas munayniyojmi cä. 7 Gamcunaga manami tantiyanquichu Tayta Diospa palabrancho cayno nishanta: ‹Uywacunata altarcho rupachishayquipitapis runa-masiquita mas cuyapänayquitami munä.›* Ose. 6.6; Mat. 9.13
«Chayta tantiyashpayquicunaga manami disïpulöcunata ‹juchayojmi canqui› ninquimanchu. 8 Sumaj musyay. Destinädu Runaga munayniyojmi caycan säbadu jamay junajcho imata rurananpaj imata mana rurananpäpis.»
Chaquisha maquiyoj runata säbadu jamay-junajcho allchacächishan
(Mar. 3.1–6; Luc. 6.6–11)
9 Chaypita aywar Jesús yaycuran chay marcacho caycaj sinagogaman. 10 Chaycho shuntacasha caycaj runacunawanmi chaquisha maquiyoj runapis caycaran. Chaymi waquin chaycho caycajcuna Jesusta tapuran: «Säbadu jamay junajchöga ¿gueshyajta allchacächishwanchu u manachu?» nir. Chayno tapuran allchacächiptin chay achäquilla Jesuspa contran jatarinanpämi.
11 Chaura Jesús niran: «Maygayquipapis juc uyshayqui uchcuman yagaptin, ¿manachu jinan öra jorgunqui säbadu jamay junaj caycaptinpis?* Luc. 14.5 12 Uyshapita mas bälejmi runaga caycan. Chaymi säbadu jamay junajpis caycan allita rurananchïpaj.»
13 Nircur chaquisha maquiyoj runatana Jesús niran: «¡Maquiquita jogariy!» Jogarcuptenga maquin sänuna ricacuran.
14 Chaura fariseucunaga chay sinagogapita llojshirir parlacuran Jesusta imanöpa wañuchinanpäpis.
Tayta Diosta Jesús wiyacushan
15 Chayno parlacuycashanta musyar Jesusga chaypita aywacuran. Chaura achcaj runacuna Jesuspa guepanta aywaran. Tucuy gueshyawan gueshyajcunatana allchacächej. 16 Allchacarcachir Jesús nej: «Pitapis ama willapanquichu noga allchacächishäta» nir. 17 Chayno ruraptinmi cumliran profëta Isaías unay cayno willacushan:
18 Paymi acrashä sirbimajnë.
Paytaga cuyämi.
Payga fiyupami cushicachiman.
Paymanmi Espiritöta churashaj.
Paynami llapan nasyuncunaman willaconga noga munashäno cawananpaj.
19 Manami piwanpis rimanacongachu.
Manami gaparaypa gayarangachu.
Cällicunachöpis manami pipis wiyangachu.
20 Paquinaycaj llullu shogushtapis manami paquirengachu.
Lamparinpa mëchan yangalla goshtaycajtapis manami upirachengachu.
Chaypa ruquenga alli goyay cananpämi willaconga.
21 Chaynöpami may-chay nasyun runacunapis payman yäracur salbacongapaj.* Isa. 42.1–4
Espíritu Santupa contran rimashan
(Mar. 3.20–30; Luc. 11.14–23; 12.10)
22 Chaypita dyablu gaprayächishan, shiminta watapacächishan runata Jesús cajman pusharan allchacächinanpaj. Chay runata Jesús allchacächiran. Chaura allina ricaran, allina rimaranpis.
23 Allchacächejta ricar runacunaga almirashpan Jesuspaj nircaycaran: «Payga ¿rasunpachuraj Davidpita miraj Cristo?»
24 Chayta wiyar fariseucunaga ninacuran: «Tagay runaga manami Tayta Diospa munayninwanchu dyablucunata runacunapita gargun, chaypa ruquenga dyablucunapa mandajnin Beelzebüpa* Mat. 9.34; 10.25 munayninwanmi.»
25 Chayno parlarcaycashanta musyar Jesús niran: «Juc nasyuncho runacuna quiquin-pura chiquinacur pillyarga ¿manachuraj wañuchinacur ushacanman? Juc marcacho tiyajcuna u juc wasicho tiyaj runacuna chiquinacorga ¿manachuraj wacpa caypa aywacur illganman? 26 Chaynöpis quiquin Satanás caycarga ¿quiquinta gargucunmanchuraj? Chauraga ¿imanöpataj munayniyoj quëdanman? 27 Gamcunaga yarpanqui Beelzebüpa munayninwan noga dyablucunata gargushäta. Chaura gamcunapa gatiräshojniquicunaga ¿pipa munayninwantaj dyablucunata gargun? Chay runacunami gamcunata tantiyachishunqui llutanta yarparcaycashayquita. 28 Nogaga Diospa Espiritunpa munayninwanmi dyablucunata gargö. Chayno ruraptëmi musyanqui maquincho cawananpaj Tayta Dios runacunata shuntaycashantana. 29 Masqui tantiyachishayqui: Callpayoj runa wasincho caycaptenga ¿piraj suwapanman? Paypita mas callpayoj runa shamurmi ichanga manyaycur imancunatapis apaconga.
30 «Pipis nogapa mana faburnë cäga conträmi caycan. Pipis nogawan iwal mana shuntaj cäga mashtaycajnömi caycan.
31 «Chaymi cananga sumaj wiyamay. Runacuna juchata rurashanta y Tayta Diospa contran parlashantapis perdunta mañacuptenga Tayta Dios perdunangami. Espíritu Santupa munayninwan ruraycaptëpis mana aunej cajtami ichanga mana perdunangachu. 32 Destinädu Runapa contran rimaptinpis Tayta Diosga perdunangami. Espíritu Santupa contran cajtami ichanga mana perdunangachu cay bïdacho ni juc bïdachöpis.* Luc. 12.10
Imano cashantapis runata rejsinanpaj yachachishan
(Luc. 6.43–45)
33 «Alli yöraga mishquej frütatami wayun. Mana alli yöraga ashgajtami wayun. Wayuyninpami rejsinchi yöra alli cashanta mana alli cashantapis.* Mat. 7.20; Luc. 6.44 34 ¡Culebra casta runacuna!* Mat. 3.7; 23.33; Luc. 3.7 Yarpayniqui mana alli caycaptenga ¿allita parlanquimanchuraj? Runaga shongun yarpashantami parlan.* Mat. 15.18; Luc. 6.45 35 Allita yarparga allillatami parlan. Shonguncho mana allita yarparmi ichanga mana allita parlan. 36 Chaymi fisyuchöga manacajcunata parlashanpita runacunata Tayta Dios jusgangapaj. 37 Allita parlajtaga manami castigangachu. Mana allita parlajmi ichanga castigasha cangapaj.»
Milagrutaraj Jesús rurananta runacuna munashan
(Mar. 8.12; Luc. 11.29–32)
38 Chaypitana waquin fariseo runacunawan Moisés isquirbishan layta yachachejcunaga Jesusta niran: «Maestru, Tayta Dios rasunpa cachamushushayquita musyanäpaj milagruta ruray ari.»* Mat. 16.1; Mar. 8.11; Luc. 11.16
39 Chaura Jesús niran: «Juchasapa mana wiyacoj runacuna, gamcunaga milagruta ruranätaraj munaycanqui.* Mat. 16.4; Mar. 8.12 Chaymi imatapis mana rurashächu. Chaypa ruquenga tantiyacunquiman unay profëta Jonás imaman chayashantapis. 40 Quimsa junaj quimsa pagasmi Jonás caycaran jatun pescädupa pachancho.* Jon. 1.17 Chaynöllami Destinädu Runapis quimsa junaj quimsa pagas pamparanga. 41 Jonás willacushanta wiyar Ninivecho tiyaj runacunaga juchancunapita arpinticuranmi.* Jon. 3.5 Canan wichan runacunami ichanga Jonaspita mas munayniyoj caycaptëpis willacushäta mana chasquicunchu. Chaymi fisyu junajchöga Ninivecho unay tiyajcuna jatarimongapaj canan wichan runacunapa contran rimananpaj. 42 Salomonpa yachachicuyninta wiyananpämi Sabá nasyunta mandaj warmipis Jerusalenman shamuran.* 1Rey. 10.1–10; 2Crón. 9.1–12 Paymi fisyu junajchöga jatarimongapaj canan wichan runacunapa contran rimananpaj. Salomonpita mas caycaptëpis canan wichan runacunaga manami wiyacamanchu.
Maypita yargushanmanpis dyablu cutishan
(Luc. 11.24–26)
43 «Juc runapita yargur dyabluga chunyaj chaqui jircacunapa purin maychöpis tiyayta ashir. Ichanga maycho tiyananpäpis mana tarinchu. 44 Chaymi yarpachacun: ‹Unay tiyashäman cutishaj› nir. Cuterga runata tarin jäcoj wasitano, alli pichasha limyu wasitano. 45 Chayno tariycur pushan ganchis dyablucunata quiquinpita mas munayniyojta. Llapan yaycuycur chay runallachöna tiyacaycärin. Chaura ñaupata cashanpita chay runa mas piyur mana allimanna ticran. Chaynömi päsanga canan wichan fiyu runacunatapis.»
Jesuspa maman y wauguincuna aywashan
(Mar. 3.31–35; Luc. 8.19–21)
46 Jesús chayno yachaycächiptin mamanwan wauguincuna jawacho shuyarpaycaran Jesuswan parlayta munashpan. 47 Chaymi juc runa Jesusta willaran «Mamayquiwan wauguiquicuna jawacho shuyaycäshunqui» nir.
48 Chayno willaptin Jesús niran: «¿Pitaj mamä? ¿Picunataj wauguëcunaga?» 49 Chayno nircorga disïpuluncunaman togriycur niran: «Paycunami mamäno wauguëcunanöga. 50 Pipis Tayta Dios munashanno cawaj cajmi caycan wauguëno, pañëno, mamänöga.»

- SAN MATEO
- ←
- 12
- →

*12:1 Deut. 23.25

*12:4 1Sam. 21.1–6

*12:4 Lev. 24.9

*12:5 Núm. 28.9–10

*12:7 Ose. 6.6; Mat. 9.13

*12:11 Luc. 14.5

*12:21 Isa. 42.1–4

*12:24 Mat. 9.34; 10.25

*12:32 Luc. 12.10

*12:33 Mat. 7.20; Luc. 6.44

*12:34 Mat. 3.7; 23.33; Luc. 3.7

*12:34 Mat. 15.18; Luc. 6.45

*12:38 Mat. 16.1; Mar. 8.11; Luc. 11.16

*12:39 Mat. 16.4; Mar. 8.12

*12:40 Jon. 1.17

*12:41 Jon. 3.5

*12:42 1Rey. 10.1–10; 2Crón. 9.1–12

© 2011 WBT