- PROVERBIOS
- ←
- 21
- →

21
1 Tayta Diospa ñaupancho rayga caycan sicyapa yacu aywajnömi.
Tayta Diosmi munashanpa pushan.
2 Runapäga llapan rurashancunapis alli-niräpunmi.
Chaypis Tayta Diosrämi nin alli u mana alli yarpashancuna cashantapis.* Prov. 16.2
3 Alli cajta rasun cajllata rurar goyay.
Chayno ruraptiquega sacrifisyucunata garashayquipitapis masmi Tayta Dios cushicun.* 1Sam. 15.22; Amós 5.22–24; Ose. 6.6; Mat. 9.13; 12.7
4 Manacajman churaypis, yachaj-tucuypis,
mana allita yarpaypis juchami.
5 Sumaj yarpachacurcur rurashanga llapanpis allimi llojshin.
Mana yarpachacuypa rätu rurarejcunapami ichanga mana alli llojshin.
6 Llullacuyllapa ima-aycatapis tariyga manami allichu.
Chayga caycan cushicachimänallapämi, wañuyta ashiyllami.
7 Fiyucunaga quiquin mana allita rurashallanwanmi wañonga.
Allita rurayta mana munashanpitami ushacanga.
8 Fiyu runaga juchallatami ruran.
Alli runa rurashanmi ichanga llapanpis alli.
9 Alli jatun wasicho rimanacuyllata pillyallata ashiycaj warmiwan goyänanpa ruquenga
chucllallachöpis japallan tiyacuptin mas allimi canman.* Prov. 25.24
10 Fiyu runaga imaypis mana allita rurayllatami yarparaycan.
Runa-masinta cuyapaytaga manami yachanchu.
11 Shimisapa runa castigasha cashanta ricacur-rämi mana tantiyacoj runa yachacun mana cuntistacoj cananpaj.
Tantiyacoj runami ichanga tantiyarcachiptillan yachacun.* Prov. 19.25
12 Juchaynaj Tayta Diosga fiyu runa imano goyashantapis sumajmi ricaycan.
Nircur fiyu runacunataga mana alliman chayachirmi illgächin.
13 Pobri runa ruwacur mañacuptin mana cäsojtaga
quiquintapis ruwacur mañacuptin Tayta Diosga manami cäsongachu.
14 Fiyupa rabyasha caycajtapis
alli shongunpa goycushpanga rabyantapis päsacächinmi.
15 Alli cajta rurar alli arreglaptin alli runacunaga cushicunmi.
Mana allita ruraj juchayojcunami ichanga mana alliman chayan.
16 Alli cajta ruraycashancho llutanta rurarnaga wañongami.
17 Gustullanta rurajcuna, upyallata arojcuna, perfümicunallapaj arucojcunaga pobriyangami.
18 Llullacuna, fiyu runacunaga
alli runacunapa ruquinmi ñacanga.
19 Fiyu y rabyaj warmiwan tiyananpa ruquenga
mas allimi canman japallan chunyajcho tiyacuptinpis.
20 Yachajcunapa wasinchöga ima-aycanpis juntami.
Manami imapis pishinchu.
Mana tantiyacojcunami ichanga ima tarishallantapis ushacurcun.
21 Alli cajta rurajcuna, cuyapäcoj cajcunaga
alli cawaytami tarenga, y pï-maypis rispitangami.
22 Yarpaysapa yachaj runaga binsinmi siudächo callpayojcuna tiyaycajtapis.
Nircur «chapämäshun» nir yäracushan curralnintapis juchurachinmi.
23 Llutalla imatapis mana parlacoj runaga
manami ima llaquicuymanpis chayangachu.
24 Ollgojta, alli-tucojtaga «shimisapa» nirmi rejsin.
Chayno runaga yachaj-tucojmi.
25 Guella runaga imatapis munapayllami munapaycan.
Aruypaj guella cashpanmi imatapis mana tarinchu.
26 Imay örapis munapaycanllami.
Alli runami ichanga charircur-charircur pitapis goycun.
27 Tayta Diosga melanäcunmi fiyu runacuna garashan sacrifisyuta.
Mas piyur-rämi melanäcunpis yanapänan cashalla sacrifisyuta apapaptenga.* Prov. 15.8
28 Alman ranticoj runaga ñacaymanmi chayanga.
Alli wiyaj runami ichanga wiyashallanta rimanga.
29 Fiyu runaga runacuna ricanallanpämi alli-tucun.
Alli runami ichanga rasunpa allillata ruran.
30 Tayta Diospa ñaupanchöga runa may-jina yachaj cashanpis yangami.
Allita yarpashanpis, ni alli yarpayniyoj cashanpis manacajllami.
31 Runaga cawalluta sillacun guërraman yaycunanpaj.
Chaypis Tayta Diosrämi camacächin maygan gänananpäpis.* Sal. 20.7

- PROVERBIOS
- ←
- 21
- →

*21:2 Prov. 16.2

*21:3 1Sam. 15.22; Amós 5.22–24; Ose. 6.6; Mat. 9.13; 12.7

*21:9 Prov. 25.24

*21:11 Prov. 19.25

*21:27 Prov. 15.8

*21:31 Sal. 20.7

© 2011 WBT