- HEBREOS
- ←
- 13
- →

13
Tayta Dios munashanno cawananchïpaj shacyächishan
1 Ermänucuna famillya-purano imaypis cuyanacur caway. 2 Chaynölla pipis wasiquiman pachacoj chayamuptin cushishalla pachächinqui. Unaypis chayno pachächishanchömi mana musyaycar anjilcunatapis pachächiran.* Gén. 18.1–8; 19.1–3; Rom. 12.13; 1Ped. 4.9 3 Carsilcho caycajcunatapis ama gonganquichu quiquiquicuna carsilcho caycaj-japuy. Ñacajcunatapis cuyapanquiman quiquiquicunapis ñacaycho caycaj-japuy.* Mat. 25.35–46
4 Llapayqui majayoj caycajcuna majayquiwan cuyanacur alli caway. Majayquita jananpar jucwan ama cacuychu. Tayta Diosninchëga jusgangami majanta jananpajcunata y majaynaj caycar jucwan-jucwan cacojcunatapis.
5 Chaynöpis guellaypäga ama yargaj caychu. Chaypa ruquenga Tayta Diosman yäracur cushisha caway.* 1Tim. 6.6–10 Ama gongaychu Tayta Diosninchi palabrancho cayno nishanta: «Imaypis manami cachaycushayquichu. Gamcunataga imaypis yanapäshayquimi.»* Deut. 31.6, 8; Jos. 1.5; Fil. 4.11–13 6 Chayno niycämaptinchëga llapan shongunchïwan yäracur nishun:
«Tayta Diosga yanapaycämanmi.
Chaymi imatapis mana manchacöchu.
¿Imataräshi ruramanman runa-masëga?»* Sal. 118.6
7 Tayta Diospa palabranta ñaupata willacojcunataga sumaj ricacunquiman. Paycunaga wañuy janancho caycarpis Tayta Diosnillanchïmanmi yäracuran. Chaymi paycuna alli cawashanno cawanquiman. Rimashantapis ama gonganquichu.
8 Jesucristoga imaypis chaynöllami caycan. Manami rucacanchu. Unay wichanpis, canan wichanpis, shamoj watacunapis cashannöllami caycan. 9 Chaymi llutan yachachicojcuna yachachishantaga ama chasquipaychu. «Tayta Dios munashanno alli cawanayquipaj rejsishallata micuy» nirpis manacajcunallata yachachishunqui. Tayta Diosninchëga alli ricashunqui manami imatapis rejsishacunallata micuptiquirächu. Man'chäga pay cuyapäcoj carmi imachöpis yanapäshunqui.
10-11 Unay caj conträtuchöga mas mandaj cüracunapis uywacunata pishtarcur yawarllantami mas rispitädu cuartuman yaycachej runacunapa juchan perdunasha cananpaj. Nircur chay uywacunapa aychantaga tiyashan marcapita jorgurirmi rupachej.* Lev. 16.27 Tolducho sirbej cüracunaga chay aychata manami micojchu. Noganchïmi ichanga Jesucristo wañuyninpa mas juc casta ofrendatana Tayta Diospa altarninpita chasquinchi. 12 Jesucristutapis marcapita jorgurcurmi wañuchisha juchanchïcunapita perdunasha cananchïpaj. 13 Chayno marcapita jorgurcur wañuchisha caycaptenga noganchïpis Jesucristuta gatiräshun. Pay ñacashanno ñacananchi captinpis o payta runacuna jamurpashanno jamurpämänanchi captinpis gatiräshun. 14 Noganchëga cay pachacho gorpanölla car mana ushacaj marcatami shuyaraycanchi.
15 Chaymi Jesucristuman yäracur Tayta Diosta imay örapis llapan shongunchïwan alabashun. Payta alabashanchëga alli caj ofrendami caycan.* Lev. 7.12; Sal. 50.14, 23; Ose. 14.2 16 Chaynöpis mana gongaypa alli cajcunata ruray. Jucniqui-jucniqui imallawanpis yanapänacuy. Chaycunami Tayta Diospaj alli ofrenda caycan.
17 Ermänucuna, Tayta Diospa palabranta willapäshoj mayur ermänucunata wiyacuy. Tayta Diosta cuentata gonanpaj cashanta musyarmi paycunaga gamcunapaj waran-waran yarpachacuycan sumaj ricashunayquipaj. Chayno caycaptenga cushishalla yachachishunayquipaj imachöpis yanapay. Chapata ruraptiquega willapäshushayquipis yangallapämi canga.
18 Nogacunapäpis Tayta Diosninchïta mañacuy. Nogacunapis pay munashannömi cawayta munä. Payga shongöcunatapis musyaraycanmi. 19 Chaynöpis Tayta Diosta mañacuy gamcunaman yapay cutimunäpaj.
Ushanan
20-21 ¡Alli cawayta gomajninchi Tayta Dios imaypis yanapaycushunqui pay munashanno cawanayquicunapaj! Tayta Diosga Jesucristutami wañushanpita cawarachimusha. Jesucristoga yawarninta jicharmi cruscho wañuran mushoj conträtuta rurananpaj.* Éxo. 24.8; Heb. 10.29 Chaymi cananga pay caycan alli michimajninchi.* Isa. 40.11; Eze. 34; Luc. 15.4–5; Juan 10.1–16 ¡Chaypita Tayta Dios noganchïcho buluntäninta rurachun! ¡Chayno cashanpita Jesucristoga imaycamapis alabasha caycullächun! Amén.
22 Ermänucuna, sumaj chasquicuy shacyächishpä willapashäcunata. 23 Ermänunchi Timoteopis carsilpita llojshimushanami. Pay chayamuptenga ishcanëmi shamushaj.
24 Salüdöta goycuy llapan mayur ermänucunata, waquin ermänucunatapis. Cay Italiacho caycaj ermänucunapis salüdunta gamcunapaj apaycächimunmi.
25 Tayta Dios cuyapar yanapayculläshunqui alli cawanayquipaj. Amén.

- HEBREOS
- ←
- 13
- →

*13:2 Gén. 18.1–8; 19.1–3; Rom. 12.13; 1Ped. 4.9

*13:3 Mat. 25.35–46

*13:5 1Tim. 6.6–10

*13:5 Deut. 31.6, 8; Jos. 1.5; Fil. 4.11–13

*13:6 Sal. 118.6

*13:10-11 Lev. 16.27

*13:15 Lev. 7.12; Sal. 50.14, 23; Ose. 14.2

*13:20-21 Éxo. 24.8; Heb. 10.29

*13:20-21 Isa. 40.11; Eze. 34; Luc. 15.4–5; Juan 10.1–16

© 2011 WBT